     ตามรีวิวของปรมาจารย์นักชิมทั้งหลายมาน่ะค่ะ ผ่านหน้าร้านบ่อยๆ ทีแรกคิดว่าเป็นราเมนทั่วๆไป  การเดินทางมาร้านนี้ก็ขับมาตาม ถ.พระยาสัจจา เส้นที่จะไป รพ.เอกชลน่ะค่ะ พอเห็น สคร.3 (สนง.ควบคุมโรค) ด้านซ้ายมือ ก็เตรียมชิดขวายูเทิร์นได้เลยค่ะ ซัก 2 ช่วงตึก เป็นร้านเล็กๆห้องเดียว 
     วันนี้ครอบครัวเราอยู่ครบองค์ (4 คน พ่อแม่กับ 2 ลูก) เลยมาลองชิมอาหารจีนเซี่ยงไฮ้กันมั่งดีกว่า 
เริ่มจากเมนูเรียกน้ำย่อย - เสี่ยวหลงเปา ขนมจีบกุ้ง และยำแมงกะพรุน...2 อย่างแรกอร่อยสมคำร่ำลือค่ะ แต่ยำแมงกะพรุนไม่ค่อยแซ่บเหมือนยำไทย ขนาดเราไม่ชอบกินรสจัดนะคะ ยังว่าเลี่ยนเลย
ต่อด้วยชุดราเมน (จริงๆแล้วเส้นสดจะเรียก "ราเมี่ยน" ราเมนนั้นจะเป็นแบบญี่ปุ่น) สั่งมาแค่ 2 ที่ ต้มยำซี่โครงหมูน้ำแดงกับต้มยำไก่ตุ๋นจะได้ลองชิมข้าวผัดปูด้วย น้ำต้มยำแซ่บอร่อยค่ะ ทั้งซี่โครงหมูทั้งไก่ตุ๋นเนื้อร่อนหลุดจากกระดูกเลยค่ะ ส่วนข้าวผัดปูอร่อยจนลืมถ่ายรูปเลยค่ะ 555
คราวนี้ถึงเมนคอร์สจริงๆ แล้วค่ะ - กระเพาะหมูผัดผักดอง หั่นชิ้นบางไปหน่อย เคี้ยวไม่รู้สึกถึงรสชาติเลย / เต้าหู้ผัดกุ้ง เข้มด้วยรสชาติมะเขือเทศ / ไส้ใหญ่ผัดพริกแห้ง กลบไส้ไว้ด้วยเครื่องมากมาย รสเข้มข้นดีค่ะ / กุ้งทอดไข่เค็ม (คุณลูกรีเควสท์) เด็กๆชอบ / พร้อมด้วยข้าวโถ ...จะจบด้วยของหวาน...พุดดิ้งมะม่วงก็หมดซะอีก...เฮ้อ!!! อด
     ลูกค้าช่วงเย็นมีมาไม่ขาดเลยค่ะ ตอนเราไปมี 4 โต๊ะ รวมเราด้วย เป็นคนจีนโต๊ะนึง (ได้ยินเค้าคุยกันน่ะ) แสดงว่ารสชาติอาหารจี๊น-จีน จนถูกปากถูกใจคนจีนแท้ๆแน่ๆ

     
